30.5.2023
FI
Euroopan unionin virallinen lehti
C 188/77
6. kehottaa Euroopan kemikaalivirastoa (ECHA) tai tarvittaessa jotain muuta unionin toimivaltaista elintä kehittämään asbestipitoisten tuotteiden havaitsemista varten yhdenmukaisen toimintamallin.
Olisi toivottavaa perustaa asbestia mahdollisesti sisältävien tuotteiden rekisteri, jonka avulla helpotettaisiin kyseisten tuotteiden varhaista havaitsemista jäsenvaltioissa.
Komitea on tyytyväinen komission aikomukseen esittää asbestin kartoittamista, rekisteröintiä ja seurantaa koskeva lainsäädäntöehdotus, jonka tavoitteena on kuroa umpeen kansallisten toimenpiteiden välistä kuilua alalla.
Rakennuksissa olevan asbestin pakollisen kartoittamisen ja rekisteröinnin käyttöönotto ja asbestin poistamista koskevien kansallisten strategioiden kehittäminen johtaisivat EU:n tasolla koordinoituun ja vertailukelpoiseen toimintamalliin ja loisivat siten turvallisemman ympäristön ja parantaisivat EU:n kansalaisten suojelun tasoa.
Direktiivillä olisi myös vastattava tarpeeseen suojella pelastustoimen henkilöstöä (muun muassa palomiehiä, poliiseja, lääkäreitä ja pelastustyöntekijöitä) asbestialtistukseen liittyviltä riskeiltä siten, että luodaan ajantasainen ja helppokäyttöinen tietokanta, jossa on luotettavaa tietoa infrastruktuurista, jossa esiintyy vahvistetusti tai todennäköisesti asbestia.
7. toteaa direktiivin onnistumisen edellyttävän, että jäsenvaltiot ja EU:n toimielimet ottavat paikallis- ja alueviranomaiset aktiivisesti mukaan kaikkiin direktiivin tarkistamiseen liittyviin koordinointi- ja täytäntöönpanovaiheisiin.
8. kannattaa EU:n yhteisten puitteiden hyväksymistä, jotta voitaisiin helpottaa asbestin havaitsemista ja sen turvallista poistamista EU:n rakennuskannasta.
Komitea kehottaa Euroopan komissiota ja jäsenvaltioita kehittämään ja edistämään yhteistä, systeemistä ja järjestelmällistä lähestymistapaa asbestiongelman ratkaisemiseen (kartoitusmenetelmät, tiedotus- ja valistuskampanjat, asukkaille, urakoitsijoille ja paikallis- ja alueviranomaisille tarkoitetut asbestin poistoa koskevat tukiohjelmat, terveyden suojeluun ja asbestin varastointiin liittyvät ratkaisut).
9. panee huolestuneena merkille, että joissakin EU:n jäsenvaltioissa on sallittua tehdä itse asbestin purkutöitä.
Komitea toteaa, että koska työntekijöiden koulutus on keskeisen tärkeää työperäiseen asbestialtistukseen liittyvien riskien ehkäisemiseksi, tarvitaan EU:n suuntaviivoja vaadittujen taitojen sertifioinnista, jotta varmistetaan, että samat vaatimukset ovat käytössä kaikkialla EU:ssa.
Komitea kehottaakin laatimaan EU:n suuntaviivat niiden taitojen sertifioinnista, joita työntekijöiltä vaaditaan asbestia sisältävien komponenttien turvallisessa poistamisessa.
10. kehottaa komissiota luomaan mekanismeja, joilla voidaan nopeuttaa turvallisesti asbestin poistamista lisäämällä tietoisuutta sekä tehostamalla työntekijöiden ja asukkaiden koulutusta ja suojelua tehokkaiden ja kiinnostusta herättävien kohdennettujen koulutus- ja tiedotusohjelmien avulla (myös paikallis- ja alueviranomaisten ja terveydenhuoltohenkilöstön parissa).
11. toteaa, että kaikkien tavoittelema vihreä siirtymä ja EU:n tavoite lisätä rakennusten perusparannusastetta osana perusparannusaaltoa voi samaan aikaan lisätä erityisesti rakennustyöntekijöiden asbestialtistusta.
Sen vuoksi on erityisen tärkeää ottaa käyttöön ratkaisuja, joilla asbestin poistamista voidaan valvoa tehokkaasti, sekä luoda asbestiperäisiä sairauksia varten erityinen terveydenhuolto- ja hoitojärjestelmä (työntekijöille, jotka altistuvat tai ovat altistuneet aiemmassa työssään asbestille).
12. korostaa tarvetta käynnistää tutkimus- ja kehittämiskeskuksissa innovatiivisia toimia, joilla tähdätään asbestin turvalliseen hävittämiseen, säilyttämiseen ja varastoimiseen, ja tukea niitä taloudellisesti (esim. Horisontti-ohjelmasta).
Useimmissa maissa vaarallista jätettä säilytetään edelleen kaatopaikoilla tai asbestijätteelle tarkoitetuissa varastoissa.
Asbestin poiston lisääntyminen tarkoittaa tämän vaarallisen mineraalin varastointiin tarvittavan tilan huomattavaa kasvua.
Komitea suosittaa myös, että perustetaan verkosto kunnille ja alueille, joilla on asbestiongelma ja joilla sen vaikutukset tuntuvat.
Tavoitteena on kehittää yhteistyötä, johon sisältyy käytäntöjen vaihtoa ja kumppanuuksia Euroopan unionin yhteisrahoittamien kansainvälisten tutkimushankkeiden toteuttamiseksi.
13. panee merkille, että tärkein syy asbestin poistamisen hitauteen on se, että rahoitusta myönnetään ainoastaan asbestituotteiden (erityisesti Eternit-katot) purkamiseen ja hävittämiseen.
Asukkailla ei useinkaan ole varaa kattojen korvaamiseen tarvittaviin rakennusmateriaaleihin ja -palveluihin, ja sen vuoksi he jättävät investoinnin tekemättä.
On tarpeen ottaa käyttöön uusia tukimekanismeja ja -kannustimia (esim. verohelpotukset, tuet).
14. yhtyy kehotukseen laatia asbestin poistamista koskeva eurooppalainen strategia asbestille altistuvien työntekijöiden suojelemiseksi ja asbestin ympäristövaikutusten minimoimiseksi.
Strategialla varmistettaisiin eri toimintalinjoihin sovellettava yhdennetty lähestymistapa ja voitaisiin ottaa kaikissa jäsenvaltioissa käyttöön systeemisiä ja tehokkaita ratkaisuja kartoituksessa, seurannassa, turvallisessa hävittämisessä, varastoinnissa ja koulutusmenetelmissä.